ঠিক সিনেমার মতো। ব্রিস্টলের জেনি মর্টন হামফ্রেস যে কাণ্ড ঘটিয়েছেন, তাতে এই কথাটাই মনে আসে। তিরিশ বছরের মহিলা নিজের সাধের বাই সাইকেলটি হারিয়ে যারপরনাই ব্যথিত ছিলেন। ভাবতেও পারেননি, সেটা ফেরত পাবেন। তাও আবার এমন রোমাঞ্চকর অভিযান চালিয়ে। পুরো ঘটনাটাই রীতিমতো নাটকীয়। 
এক আন্তর্জাতিক সংবাদমাধ্যমে প্রকাশিত খবরের সূত্র ধরে জানা যায়, মনখারাপ নিয়েই ফেসবুকে নিজের সাইকেলের একটা ছবি পোস্ট করেছিলেন জেনি। সাইকেল হারানোর খবর দিয়ে সকলের সাহায্য চেয়ে আবেদন করেছিলেন সেই পোস্টে। ভাগ্যিস করেছিলেন। কারণ, এখান থেকেই তো কাহানি মে আসে জবরদস্ত টুইস্ট।  
জেনির পোস্টটি চোখে পড়েছিল আরেক সাইক্লিস্টের। কিন্তু এর পর আচমকাই তিনি আবিষ্কার করেন ফেসবুকের এক পেজে বিজ্ঞাপন দেওয়া হয়েছে সেই সাইকেলটিরই! সঙ্গে সঙ্গে জেনির সঙ্গে যোগাযোগ করেন তিনি। দু’জনে মিলে আলোচনা করে ঠিক করেন, এ বার ওই চোরের বাড়ি হানা দিয়ে উদ্ধার করতে হবে সাইকেল।
পুলিশে খবর দেন জেনি। কিন্তু পুলিশ বিশেষ আগ্রহ দেখায়নি। চোরকে গ্রেফতার করা তো দূর, তারা চোরের বাড়িতেও বাহিনী পাঠাতে চায়নি।
অগত্যা নতুন করে পরিকল্পনা করতে হয়। চোরের সঙ্গে দেখা করতে যান জেনি আর সেই সাইক্লিস্ট। 
জেনি নিজেই জানিয়েছেন সে ব্যাপারে, ‘‘আমি এমন ভাব দেখাচ্ছিলাম যে, আমি খুবই আগ্রহী। নানা রকম বোকা বোকা প্রশ্ন করছিলাম। বলছিলাম সাইকেলের সিটটা বেশ উঁচুতে। আমি একবার চালিয়ে দেখতে চাই।’’
চোরের কোনও সন্দেহই হয়নি। সে রাজিও হয়নি। কেননা, জেনি যে হাতে থাকা সিগারেটের প্যাকেট আর চাবির গোছা চোরের হাতে ধরিয়ে দিয়েছিল। এর পরই সাইকেলের প্যাডেলে পা দিয়ে চোরের চোখের সামনে দিয়ে উধাও হয়ে যান জেনি। 
যে ভাবে তাঁকে হকচকিত করে দিয়ে সাইকেলটা চুরি করেছিল চোর, ঠিক সেইভাবে বা তার চেয়েও বেশি করে চোরকে হতভম্ব করে দিয়ে সাইকেল নিয়ে পালান জেনি। সাইকেল চালাতে চালাতে আবিষ্কার করেন, সাইকেলে যে ছোটখাটো সমস্যাগুলি ছিল, চোর বাবাজি সেগুলোও সারিয়ে রেখেছে!